N á v r h
na skrátené legislatívne konanie o návrhu zákona, ktorým sa mení 
zákon č. 380/1997 Z. z. o peňažných náležitostiach vojakov v znení neskorších predpisov 

Cieľom návrhu na skrátené legislatívne konanie o návrhu zákona č. 380/1997 Z. z. o peňažných náležitostiach vojakov v znení neskorších predpisov, ktorým sa novelizujú ustanovenia o zvyšovaní funkčných platov profesionálnych vojakov je zabezpečiť, aby zákon o štátnom rozpočte na príslušný rok určil účinnosť a percento ich zvýšenia a tak sa zabezpečili zámery vlády Slovenskej republiky týkajúce sa schválenia štátneho rozpočtu v roku 2003. 

Vláda Slovenskej republiky schválila 17. júla 2002 svojím uznesením č. 790 návrh východísk štátneho rozpočtu na rok 2003. V súvislosti s tým prijala zámer, aby príslušní ministri prezentovali návrhy noviel zákonov, ktoré zabezpečia dodržanie výšky schodku štátneho rozpočtu na schválenej úrovni, už pri prerokovaní štátneho rozpočtu vládou Slovenskej republiky.

Návrhom zákona, ktorým sa mení zákon č. 380/1997 Z. z. o peňažných náležitostiach vojakov v znení neskorších predpisov, sa zabezpečí splnenie úlohy vyplývajúcej  z uznesenia vlády Slovenskej republiky č. 1144 k zmenám legislatívnych noriem podmieňujúcich návrh štátneho rozpočtu na rok 2003. 

Návrh na skrátené legislatívne konanie o návrhu zákona, ktorým sa mení zákon          č. 380/1997 Z. z. o peňažných náležitostiach vojakov v znení neskorších predpisov neprešiel medzirezortným pripomienkovým konaním.